ན་པ། གསང་
བ་བདེ་སྟོང་མཆོག་གི་ཟ
་ཟབ་ལམ་རིམ་པ་གཉིས་ཀྱི་རྣལ་འབྱོར་ལ་སྤྱོད་པ་སྟེ་
མདོ་ཕྱོགས་སྡེ་སྣོད་གསུམ་བརྗོད་བྱ་བསླབ་གསུམ་དང་བཅས་པ་དང་། གསང་
ཆེན་རྒྱུད་སྡེ་བཞིའི་བཤད་སྒྲུབ་ཀྱིས་བསྡུས་པའི་ཐུབ་བསྟན་མཐའ་དག་གདན་
8 717

རྗེ་འཇིགས་མེད་འཕྲིན་ལས་རྒྱ་མཚོའི་གསུང་འབུམ།
ཐོག་གཅིག་ཏུ་སྤྱོད་པ་ཞིག་ངེས་པར་དགོས་པས། ཐོག་མར་སྡེ་འདིར་འཇུག་པ་
པོ་རྟེན་གྱི་གང་ཟག་སྡོམ་པ་སྐྱེ་གནས་མཛེས་དང་ཁྱད་འགྱུར་གྱི་བར་ཆད་དང་
མི་ལྡན་པ་མཁན་པོ་བརྟན་མཁས་གཉིས་ལྡན་ལས་རབ་དུ་བྱུང་ཞིང་། རྩ་བཞི་
ཆང་སོགས་ཀྱི་ཐོས་དོགས་མེད་པ་ཞིག་དགོས་སོ། ། ཇི་ལྟར་འཇུག་པའི་ཚུལ་
ཀྱང་ཡོན་ཏན་ཀུན་གྱི་ཕྱི་མོ་ཡི་གེ་དང་རྟེན་གཞི་ཚུལ་ཁྲིམས་ཡིན་པས་ཡི་གེ་
དཀར་ནག་ལུང་གཞིའི་བར་སྡོམ་ལྟ་བུའི་རྒྱུག་སྤྲད་ཐོག་ནས་འཇུག་ཅིང་རྒན་
པ་སྐུ་ཡོན་ཅན་ཞིག་དགེ་རྒན་དུ་བསྟེན་ཏེ་སྤང་བླང་གོ་མ་འཛོལ་བ་སློབ། ཡོ་
བྱད་ཀྱི་ཁྱད་པར་ཡང་འཚོ་བའི་ཡོ་བྱད་དྲུག་དང་མཁོ་བའི་ཡོ་བྱད་བཅུ་གསུམ་
ལྟ་བུ་ཆོས་མཐུན་གནས་སྐབས་ཀྱི་འཚོ་ཆས་ཀྱི་ཉེར་སྤྱད་ཙམ་མིན་པ་རིན་པོ་ཆེ་
དང་། མཚོན་ཆ་དང་། འཕྲུལ་སྤྱད་སྣ་ཚོགས་སོགས་མི་རུང་བ་དང་། བཟང་
མང་ཞེན་ཆགས་སྐྱེས་པའི་རིགས་གཏན་མི་འཛིན། བསམ་པའི་ཁྱད་པར་ཡང་
རྣམ་པ་ཀུན་ཏུ་ཚུལ་མིན་ལོག་པའི་ཕྱོགས་ལ་ཅི་དགར་སྤྱོད་པའི་སྙིང་སྟོབས་
དང་བྲལ་ཞིང་། ཅི་བྱས་ཚེ་འདིའི་ཆེ་ཐབས་གཅིག་པུར་སེམས་པ་མིན་པར་ཞི་
བ་མྱང་འདས་ཀྱི་བསམ་པ་བརྟན་པོའམ་བཅོས་མ་ཚུན་ཆད་ལ་གནས་པ་དང་།
མ་མཐའ་ཡང་འདི་ཕྱི་གཉིས་ལས་ཕྱི་མའི་མནོ་བསམ་གཙོ་བོར་གཏོང་བ་ཞིག་
ངེས་པར་དགོས་སོ། ། ཉམས་སུ་བླང་བྱའི་ཁྱད་པར་ལ་སྤྱི་དང་བྱེ་བྲག་རྡོ་རྗེ་
བཙུན་མོའི་སྒྲུབ་མཆོད་བྱ་བའི་ལག་ལེན་གྱི་རིམ་པ་གཉིས་ཀྱི་དང་བོ་ནི། སྡེ་
འདིར་ཞུགས་པའི་དགེ་འདུན་པ་རྣམས་ཀྱིས་རང་རང་གིས་ཁས་བླངས་པའི་
སྡོམ་པ་གསུམ་གྱི་བཅས་མཚམས་མཐའ་དག་སྲོག་དང་བསྡོས་ཏེ་བསྲུང་ནས་
་ ་ ག
718558。

ཚ་ཆོས་སྡེ་བཀྲ་ཤིས་ཆོས་སྡིངས་ཀྱི་བཅའ་ཡིག
མི་མཐུན་ཕྱོགས་ཀྱིས་ནམ་ཡང་མི་གོས་པ་བྱ། རྒྱ་ལ་གལ་ཏེ་ཉེས་པས་གོས་
ཀྱང་ཕྱིར་བཅོས་དང་སྟོབས་བཞིའི་བཤགས་བསྡམ་ཀྱིས་ཕྲལ་དུ་དག་པར་
བྱས་ཏེ་དངོས་གྲུབ་གཉིས་ཀྱི་རྩ་བ་ཚུགས་པར་བྱ་བ་ནི་གནད་ཀྱི་དོན་པོར་
འཛིན། དེའང་མི་ཤེས་པའི་གཉེན་པོར་སོ་ཐར་ལྟ་བུར་ཕམ་ལྷག་སྦོམ་པོ་ལྟུང་
བྱེད་སོགས་སོ་སོའི་ངོ་བོ་ཡན་ལག་གི་སེལ་བ་བསླབ་བྱའི་དབྱེ་བ་དང་བཅས་
པས་མཚོན་སྡོམ་པ་གསུམ་གྱི་མི་མཐུན་ཕྱོགས་ཀྱི་ལྟུང་བའི་ངོ་བོ་ཡན་ལག་གི་
དབྱེ་བ་དེ་ལས་ལྡང་ཐབས་བཅས་རང་ཡིད་ལ་འཇགས་ཀྱི་བར་བློ་ཁ་མཐོ་བ་
ལས་མཛུབ་ཁྲིད་ཞུ་ཞིང་ཤེས་བློ་ཙམ་དུ་མ་བཞག་པར་ལག་ལེན་དུ་ཐེབས་ངེས་
བྱེད། དེའང་བློ་མཐོ་བ་རྣམས་ཀྱིས་འདུལ་འཛིན་གྱི་བསླབ་བྱ་ཆེན་མོའམ་
གནམ་རྩེ་ལྡེང་མ། བྱང་ཆུབ་གཞུང་ལམ། རྩ་ལྟུང་རྣམ་བཤད། དམ་ཚིག་
གསལ་སྒྲོན་ལྟ་བུ་དང་། མིན་ཀྱང་རང་ནུས་དང་བསྟུན་པའི་བསླབ་བྱ་ཆེ་ཆུང་
གང་རིགས་བློ་འཛིན་ངོས་དམ་ཚིག་ལ་གདེངས་ཁེལ་བ་བྱ། བག་མེད་པའི་
གཉེན་པོར་དྲན་ཤེས་ངོ་ཚ་ཁྲེལ་ཡོད་བག་འཁུམས་པ་ལ་བསླབ། མ་གུས་པའི་
གཉེན་པོར་སྟོན་པ་དང་དེས་བཅས་པའི་བསླབ་པ་གྲོགས་ཚངས་པ་མཚུངས་
པར་སྤྱོད་པ་རྣམས་ལ་གུས་པར་བྱ། ཉོན་མོངས་པ་མང་བའི་གཉེན་པོར་རང་
རྒྱུད་ལ་བརྟག་སྟེ་ཉོན་མོངས་གང་ཤས་ཆེ་བ་ལ་གཉེན་པོ་བསྟེན་ཏེ་སྤོང་ཞིང་མ་
མཐའ་ཡང་ཕུང་བོ་ལྔའི་རབ་བྱེད་ལྟ་བུ་མཉན་ཏེ་ཉོན་མོངས་ཤེས་པར་བྱས་
ནས་དེའི་ཁ་མི་འཛིན་ཕྱོགས་མི་སྐྱོར་བར་རྣམ་པ་ཐམས་ཅད་དུ་དགྲར་བལྟ་བ་
ཞིག་དགོས། ནམ་དུའང་བུད་མེད་ལ་བསྟེན་པའི་ཉེས་ལྟུང་ཁེགས་ཕྱིར་བུད་
719

རྗེ་འཇིགས་མེད་འཕྲིན་ལས་རྒྱ་མཚོའི་གསུང་འབུམ།
མེད་གླིང་གསེབ་ཏུ་མི་གཏོང༌། རྩ་བཞི་ཆང་སོགས་ཀྱི་ཐོས་དོགས་བྱུང་ན་
གཏན་གནས་དབྱུང་བྱེད་ཅིང་། ལྷག་མའི་ལྟུང་བས་གོས་ན་སྤོ་མགུ་དབྱུང་
གསུམ་དང་འཆང་འབྲལ་ལྟ་བུར་ཞག་གི་ཆད་ལས་བཀལ་ཏེ་ལྟུང་བ་མིང་
རིགས་ཀྱིས་མ་གོས་པའི་དགེ་སློང་གི་དྲུང་དུ་ཕྱིར་བཅོས་བྱེད་དུ་འཇུག གཞན་
ཐ་མ་ཁ་འཐེན་པ། རིན་པོ་ཆེ་དང་མཚོན་ཆ་འཆང་བ། དགེ་འདུན་གྱི་ཆེད་མིན་
པར་མངོན་ཚན་ཉོ་ཚོང་ཁེ་སྤོག་བུན་སྐྱེད། དགེ་འདུན་གྱི་ནང་དུ་འཐབ་རྩོད་
འགྱེད་པ་སོགས་ཆོས་ཁྲིམས་རྩིང་བོར་སྤྱོད་པའི་རིགས་ལ་གཡེལ་ཆུང་མི་བྱ་
བར་བབས་འོས་དང་བསྟུན་པའི་ཆད་ལས་བརྒྱ་ཕྱག་ལྟུང་བཤགས་སོགས་ཅི་
མང་འགེལ། དེའང་ཉེས་སྤྱོད་སྦྱོངས་པའི་ཐབས་སུ་གང་འགྱུར་ལས་རྒྱུ་ནོར་གྱི་
ཆད་པ་འགེལ་བ་ཧ་ཅང་ཐལ་དྲག་ན་དབང་ཤེད་སྨྱོན་ཧམ་ཅན་དག་གིས་གཉོམ་
ཆུང་སྡུག་ལ་བཀོལ་བའི་རྐྱེན་དུ་ཆ་བས་དེ་འདྲའི་ངན་སྲོལ་མི་གཏོད། རྣམ་པ་
ཐམས་ཅད་དུ་གཟན་དང་ཐང་ཤམ་མ་གཏོགས་གོས་ཕུ་ཐུང་ཅན་ལྟ་བུ་དབྱིབས་
དང་རྒྱུ་མདོག་མི་རུང་བའི་གྲས་ལ་དོགས་འཛེམ་བྱེད། གཞན་ཡང་ཁྱིམ་པ་དང་
ཐུན་མོང་བའི་བྱ་སྤྱོད་རྒྱུ་ནོར་གྱི་འཚོ་སྐྱོང་། དགོས་མེད་ཀྱི་མཁར་ལས། དོན་
མེད་ཀྱི་སྨྲ་མཆུ་བསྐྱེད་པ་སོགས་དང༌། ཞལ་ཆེ་གཅོད་པ། ལོང་གཏམ་དགའ་
བ། ཤོ་དང་མིག་མངས་རྩེ་བ་སོགས་མི་ཚེ་སྟོང་ཟད་ཀྱི་ལས་ལ་མི་འཇུག
དུའང་འཕགས་པའི་རིགས་བཞི་ལ་གནས་ནས་དགེ་སྦྱོང་དུ་བྱེད་པའི་ཆོས་བཞི་
བདག་གིར་བྱས་ཏེ་ཡོན་ཏན་གྱི་ཁྱད་པར་གོང་མར་བརྩོན་པ་མི་གཡེལ་བ་བྱེད།
ནམ་
བློ་ཁ་མཐོ་དམན་གྱི་རིམ་པས་མདོ་སྔགས་ལམ་རིམ་སོགས་སམ་མྱུར་ལམ་དང་
720

དྷཱིཿཚ་ཆོས་སྡེ་བཀྲ་ཤིས་ཆོས་སྡིངས་ཀྱི་བཅའ་ཡིག
རྒྱུད་སྡེ་སྤྱི་རྣམ་ལྟ་བུ་རབ་བློ་འཛིན་ནམ་མ་མཐའ་ཞིབ་གཟིགས་ངོས་ནས་
འཇམ་མགོན་རྒྱལ
ན་རྒྱལ་བ་གཉིས་པའི་རིང་ལུགས་མདོ་སྔགས་ཟུང་འབྲེལ་གྱི་
བསྟན་པ་རིན་པོ་ཆེ་རང་གཞན་གྱི་རྒྱུད་ལ་ཅི་འཕེལ་བྱའོ། ། ཚོགས་པའི་ཞལ་
འདོན་གྱི་ཁྱད་པར་ལ། བཅོམ་ལྡན་འདས་ཀྱིས་ཆོས་ཀྱི་འཁོར་ལོ་བསྐོར་བའི་
དུས་ཁྱད་པར་ཅན་ཆུ་སྟོད་ཟླ་བའི་ཚེས་བཞིའི་ཉིན་ནས་ཐེག་ཆེན་གསོ་སྦྱོང་ལ་
གནས་པས་གཙུག་ཏོར་རྣམ་རྒྱལ་མའི་སྟོང་མཆོད་དང་། གཞན་འོད་དཔག་
མེད་ཀྱི་བརྒྱ་མཆོད་མདོ་སྡེ་སྡུད་པ་དང་བཅས། ཧོར་ཟླ་གཉིས་པའི་ཡར་ངོ་ལྟ་
བུ་དུས་ཆེན་གང་རིགས་ལ་ལྟུང་བཤགས་ཀྱི་ཕྱག་མཆོད་ཉིན་གྲངས་གང་
འཚམས་དང་། དབེན་ས་སྙན་བརྒྱུད་ཀྱི་བླ་མའི་རྣལ་འབྱོར་ཟབ་མོ་བླ་མ་
མཆོད་པའི་ཆོ་ག སྨན་ཆོག་གཟུངས་སྔགས་ཟབ་མོ་གང་མང་། རྡོ་རྗེ་གཅོད་པ་
ཡོན་སྦྱོང་གི་ཆོ་ག་དང་བཅས་པ་དང༌། རྡོ་རྗེ་འཇིགས་བྱེད་བདུད་ལས་རྣམ་
རྒྱལ་གྱི་སྒོམ་བཟླས་དང་འབྲེལ་བར་ཆོས་སྐྱོང་བཅུའི་བསྐང་གསོ་དྲུག་ཅུ་བ་
གཤེགས་གཏོར་དང་བཅས་པ་དང་། མཁའ་འགྲོ་འདུ་བའི་དུས་ཁྱད་པར་གསུངས་
པ་རྒྱལ་ཟླ་བའི་མར་གྱི་ཚེས་ལ་འཁོར་ལོ་སྡོམ་པ་དྲིལ་བུ་ཞབས་ལུགས་ཀྱི་ཕྱི་
དཀྱིལ་ལྷ་ལྔའི་སྒྲུབས་ཐབས་ཚོགས་མཆོད་དང་བཅས་པ་དང༌། ཚེས་བཅུ་ལ་
རྒྱལ་ཡུམ་རྡོ་རྗེ་རྣལ་འབྱོར་མའི་དཀྱིལ་འཁོར་སྒྲུབ་མཆོད་བདག་འཇུག་ཚོགས་
འཁོར་དང་བཅས་པ་རྣམས་དང་། གཞན་ཡང་དམིགས་བརྩེ་མ་འབུམ་སོགས་
ཆོས་སྤྱོད་ཉམས་ལེན་གྱི་རིམ་པ་འཆར་ཅན་རྣམས་ཁྲལ་ཆོས་དང་གཡེལ་ཆུང་
དུ་མ་སོང་བར་རྒན་གཞོན་སུ་ཐད་ནས་ཁུར་དུ་མི་རྩི་རྒྱན་དུ་བཟུང་ནས་ལེགས་
721 。

རྗེ་འཇིགས་མེད་འཕྲིན་ལས་རྒྱ་མཚོའི་གསུང་འབུམ།
ལམ་བྱང་ཆུབ་སྒྲུབ་པའི་ཐབས་གཅིག་ཁོ་ནར་རིག་པས་ཉམས་ལེན་སྙིང་བོར་
མཛོད་ལ་ནམ་ཞིག་གཏན་གྱི་འདུན་མ་ཚུགས་པར་བྱེད་དགོས་སོ། ། གཉིས་པ་
རྒྱལ་ཡུམ་མཁའ་སྤྱོད་དབང་མོ་རྗེ་བཙུན་རྡོ་རྗེ་རྣལ་འབྱོར་མའི་དཀྱིལ་འཁོར་
སྒྲུབ་ཅིང་མཆོད་པའི་རིམ་པ་བཤད་པ་ལ། དེའང་སྒྲུབ་མཆོད་ལ་འཇུག་མཁན་
རྣམས་ཀྱིས་ལམ་ཐུན་མོང་བས་རྒྱུད་སྦྱངས་པ་སྔོན་དུ་འགྲོ་བས་བདེ་དགྱེས་
གང་རིགས་ལྟ་བུའི་རྣལ་འབྱོར་བླ་མེད་རྒྱུད་ཀྱི་དཀྱིལ་འཁོར་དུ་ཞུགས་ཤིང་
དབང་བསྐུར་བ་དང་། ལྷག་པར་རྡོ་རྗེ་བཙུན་མོའི་སིནྡྷུ་རའི་དཀྱིལ་འཁོར་སྨིན་
བྱེད་བྱིན་རླབས་ཀྱི་རིམ་པ་གསང་ཆེན་སློབ་བཤད་ཟབ་མོའི་ཕྱག་བཞེས་
འཁྲུལ་མེད་ལྟར་ཐོབ་པས་ཡབ་བཀའ་དང་ཡུམ་བཀའི་བསྙེན་པ་གྲངས་
ལེགས་པར་ཐེམ་པ་བདག་མདུན་ཆ་ལག་དང་བཅས་པའི་བློ་འཛིན། རྟ་
དབྱངས་ཕྱག་རྒྱ་སོགས་ལག་ལེན་ཆེ་ཕྲ་ཀུན་ལ་སོམ་ཉི་བྲལ་བའི་ཞིབ་འཇུག་
ཐོན་པ་ཞིག་དགོས། ཟླ་ཚེས་ནས་མཆོད་གཡོག་སོགས་ཀྱིས་སྒྲུབ་ཁང་བྱི་དོར་
བྱས་ཏེ་སྒྲུབ་པ་པོ་རྣམས་ཀྱི་སྟན་དང༌། བླ་བྲེ་སོགས་གནམ་ས་བར་གྱི་རྒྱན་
བཀྲམ་ཞིང་མཐོང་བ་བརྒྱུད་པའི་ཕྱག་བཞེས་ལྟར་ལག་ལེན་ཕྲ་ཞིབ་ཀྱིས་
དཀྱིལ་འཁོར་མཆོད་གཏོར་སོགས་དང༌། ཌ་དྲིལ་ནང་མཆོད་སོགས་རྣལ་
འབྱོར་གྱི་ཡོ་བྱད་འདུ་བྱས་ལ་བསངས་དུད་སོགས་ཀྱིས་དག་ཅིང་གཙང་ཐོན་
པ་བྱ། དངོས་གཞིའི་ཉིན་ཞོགས་པར། གསང་ཆེན་གདམས་པའི་སྣོད་དུ་སྒྲུབ་
པ་དང་ལམ་གོང་མའི་རྟོགས་པ་ཁྱད་འཕགས་འདྲེན་པའི་ཆེད་སོགས་ཀྱིས་པཎ་
ཆེན་བདེ་ལམ་མམ་གུང་ཐང་རིན་པོ་ཆེས་མཛད་པའི་བདེ་ལམ་ལམ་མཆོག་
722

དྷཱིཿཚ་ཆོས་སྡེ་བཀྲ་ཤིས་ཆོས་སྡིངས་ཀྱི་བཅའ་ཡིག
བྱས་ལ་་
མོའི་རྨང་གཞི་ཟིན་པར་བྱེད། གུང་ཚིགས་ལ་ཚོགས་ཕྲལ་ཚོགས་པར་ཌ་དྲིལ་
སོགས་གཏད་དེ་བྱིན་གྱིས་བརླབས་པའི་རྒྱ་ཇའི་ནང་མཆོད་བཀྲམ་པ་མྱང་།
དབུ་མཛད་ཀྱིས་དབུ་བསྐུལ་ཏེ་སྐྱབས་སེམས། རྡོར་སེམས་སྒོམ་བཟླས་དང་
འབྲེལ་བར་ཡིག་བརྒྱ་ཉེར་གཅིག གྲལ་མཇུག་ཏུ་སྔོན་འགྲོའི་མཆོད་གཏོར་
ཞལ་ནང་གཟིགས་སུ་བཤམས། སྐད་ཅིག་དཀྲོང་བསྐྱེད་བྱས་ཏེ་ནང་མཆོད་
དང་སྔོན་འགྲོའི་མཆོད་གཏོར་བྱིན་གྱིས་བརླབས་ཏེ་ཕུལ་ལ་སྔོན་འགྲོ་
བགེགས་གཏོར་གྱི་ཚུལ་དུ་གཏོང་། གནས་ཡོ་བྱད་བརླབས་ཏེ་བླ་མའི་རྣལ་
འབྱོར་ནས་ཉེར་བསྡུའི་བར་བདེ་ཆེན་ཉེ་ལམ་ལྟར་བྱས་ལ་མདུན་བསྐྱེད་དང་
བུམ་ཆོག་བདག་འཇུག་ཆོ་ག་ཤིས་བརྗོད་བར་ཟུར་གསལ་ལྟར་གསུངས།
དགུང་ཇ་ལ་ཟུང་འཇུག་ནོར་བུའི་གླིང་དུ་བགྲོད་པའི་དེད་དཔོན་རྒྱུད་སྡེ་གཞན་
ལས་ཟབ་ཁྱད་ལྔས་ཁྱད་པར་དུ་འཕགས་པ་དཔལ་རྡོ་རྗེ་འཇིགས་བྱེད་དཔའ་
བོ་གཅིག་པའི་སྒྲུབ་ཐབས་བདུད་ལས་རྣམ་རྒྱལ་ཚང་བ་ཉམས་སུ་ལེན། དེ་ལྟ་
བུའི་རིམ་པས་དངོས་གཞི་ཉིན་བདུན་དང་། གྲོལ་ཉིན་ཞོགས་པར་བདེ་ཆེན་ཉེ་
ལམ་གཅིག་པུའི་སྟེང་ནས་ཉེར་བསྡུའི་བར་རྫོགས་པར་བྱས་ཏེ་ཕྱི་རོལ་ནས་
སྦྱིན་སྲེག་གི་ཆོ་ག་དངོས་གྲུབ་འདོད་འཇོའི་འོད་ཀྱི་སྙེ་མ་ལྟར་ལེགས་པར་ཕུལ།
གཏང་རག་ཏུ་དཔའ་བོའི་སྟོན་མོ་རྡོ་རྗེའི་གླུ་དང་བཅས་པས་ཚིམ་པར་རོལ་ལ།
ཆུ་བཞི་ཉེར་སྤྱོད་རིག་མ་དང་བཅས་པས་མཆོད་ཅིང་བསྟོད་ནས་སྨོན་ལམ་
གདབ་ཅིང་མདུན་བསྐྱེད་རྟེན་ལ་བརྟན་བཞུགས་བྱ་ཞིང་ཤིས་པ་བརྗོད་དེ་མེ་
723
༔

རྗེ་འཇིགས་མེད་འཕྲིན་ལས་རྒྱ་མཚོའི་གསུང་འབུམ།
ཏོག་གི་ཆར་དབབ་པར་བྱའོ། ། མདོར་དྲིལ་ན་སློབ་དཔོན་དབྱིག་གི་གཉེན་
པོས། ཚུལ་གནས་ཐོས་དང་བསམ་ལྡན་པས། །སྒོམ་པ་ལ་ནི་རབ་ཏུ་སྦྱོར། །
ཞེས་གསུངས་པ་ལྟར་རང་རང་གིས་ཁས་བླངས་པའི་སྡོམ་པ་གསུམ་གྱི་ཚུལ་
ཁྲིམས་དག་པ་གཞིར་བཟུང་སྟེ་ཐོས་བསམ་སྒོམ་པ་ཡ་མ་བྲལ་བར་གཅིག་
གྲོགས་སུ་གཅིག་འགྲོ་བའི་ཉམས་བཞེས་ཀྱི་བརྩོན་པ་ཆུ་བོའི་རྒྱུན་ལྟར་
བསྐྱངས་ཏེ་དལ་འབྱོར་ལུས་ཀྱི་གྲུ་ཆེན་འདི་ལ་བརྟེན་ནས་ཕྲ་རག་སྲིད་པའི་
མཚོ་ལས་བརྒལ་ཏེ་ཟུང་འཇུག་ནོར་བུའི་གླིང་དུ་སྙེག་པ་ཞིག་ཅིས་ཀྱང་མཛོད་
མཛོད། འདིར་སྨྲས་པ། རྣམ་དཀར་ལེགས་བྱས་ས་བོན་གྲུང་བོའི་ཁམས། །
མཆོག་གསུམ་ཐུགས་རྗེའི་ཆར་གྱིས་ཉེར་བསྐྱངས་པས། །ལུས་ཅན་ཕན་བདེའི་
འདབ་སྟོང་འཛུམ་པའི་རླབས། །ཐུབ་བསྟན་རྫོགས་ལྡན་དབྱར་གྱི་ལང་ཚོར་
སྨིན། །ཞིང་གི་རྡུལ་སྙེད་རྒྱལ་རྣམས་བསྔགས་པའི་ཕུལ། །མདོ་སྔགས་བཤད་
སྒྲུབ་ཐོས་བསམ་སྒོམ་པ་ཀུན། །སྟན་གཅིག་སྤྱོད་པའི་འཇམ་མགོན་ལུགས་
བཟང་མཆོག ། གསལ་བྱེད་རབ་འབྱམས་སྨྲ་བའི་བཤེས་གཉེན་ཚོགས། །
ཡང་དག་ལམ་ལ་དཀྲི་བའི་སྒོ་གཅིག་པུ། །བཅའ་ཁྲིམས་ཆོས་འདུལ་དགོངས་
པ་ཇི་བཞིན་དུ། །བརྗོད་པའི་དགེ་བ་ཀུནྡའི་ཕོན་པོའམ། །ཟླ་ལྟར་དཀར་བ་
གང་ཞིག་བསགས་པ་དེས། །ཐུབ་བསྟན་དབྱར་མཚོའི་འཕེལ་བ་དང་འགྲོགས་
པའི། །ཁྲིམས་ལྡན་དགེ་འདུན་ལི་ཁྲིའི་ཆུ་གཏེར་ཆེ། །འཁོར་ལོ་གསུམ་གྱི་
རླབས་འཕྲེང་ཆེར་གཡོ་བའི། །དགའ་སྟོན་སྲིད་པའི་མཐར་ཡང་ཉམས་མེད་
ཤོག ། གང་ལ་གུས་མཆོད་ལྷུར་ལེན་སྦྱིན་བདག་རྣམས། །མི་མཐུན་ཀུན་ཞི་ཚེ་
724

ཚ་ཆོས་སྡེ་བཀྲ་ཤིས་ཆོས་སྡིངས་ཀྱི་བཅའ་ཡིག
བསོད་སྟོབས་འབྱོར་སོགས། །ལེགས་ཚོགས་གོང་འཕེལ་ཆོས་ལྡན་༧
་རེ་བའི་
དོན། །གེགས་མེད་བདེ་བླག་ཉིད་དུ་འགྲུབ་པར་ཤོག ། སྡེ་འདིར་དད་པས་
འདུད་དམ་ཁྲོ་སེམས་ཀྱིས། །གནོད་པར་བྱེད་པའི་ལུས་ཅན་དེ་དག་ཀུན། །
འབྲེལ་དེས་མི་གནས་ཞི་བའི་གོ་འཕང་ལ། །རང་ཉིད་གཅིག་པུས་བདེ་བླག་
འགོད་པར་ཤོག ། ཅེས་པ་འདི་འང་གཞུང་བརྒྱ་སྨྲ་བའི་དབང་བོ་རྡོ་རམས་པ་སྐལ་བཟང་རྒྱ་མཚོ་
དང་བློ་བཟང་བསྟན་པ་རབ་རྒྱས་གཉིས་ཀྱིས་གོས་ཆེན་སེར་བོ་ཁ་བཞི་དང་བཀྲ་ཤིས་པའི་ལྷ་རྫས་བཅས་
བསྐུལ་ངོར། གྱི་ན་བ ༧ འཇིགས་མེད་འཕྲིན་ལས་རྒྱ་མཚོས་ལྕགས་ཕག་སྣྲོན་ཟླ་བའི་ཡར་གྱི་ཚེས་བཅུའི་
ཉིན་རང་ཤག་ཨེ་ཝཾ་དགའ་འཁྱིལ་དུ་སུག་བྲིས་བགྱིས་པའོ། ། ཆོས་སྲིད་དཔལ་གྱིས་ལེགས་
མཚན་བསོད་ནམས་ཞིང་། །བཀྲ་ཤིས་ཆོས་ཀྱི་འཁོར་ལོ་གླིང་ཆེན་པོར། །མི་
ཟད་དཔར་གྱི་མཆོད་སྦྱིན་འདི་སྤྲོས་དགེས། །དགེ་ལེགས་སྣང་བས་ས་གསུམ་
ཀུན་ཁྱབ་ཤོག ། སརྦ་མངྒ་ལཾ། །
725



འཕྲིན་ཡིག་སོགས་ཀྱི་སྐོར།